VI. VÁLLALKOZÁSI SZERZŐDÉS

(TERVEZET)

amely létrejött egyrészről

**Zalaszentgrót Város Önkormányzata** (székhely: 8790 Zalaszentgrót, Dózsa Gy. u. 1.,törzsszám: 734390, adószám: 15734398-2-20, képviseletében eljár: **Baracskai József polgármester**), mint megrendelő (a továbbiakban: **Megrendelő**),

másrészről

**…………………………………………….......…..**(vállalkozó neve, székhelyének címe, adószáma, bankszámla száma, cégjegyzék/egyéni vállalkozói igazolvány száma), mint vállalkozó (a továbbiakban: **Vállalkozó**) - együttesen: **Szerződő felek** - között az alulírott helyen és időben, az alábbiakban részletezett feltételek szerint:

**I. Előzmények**

1./ Szerződő felek előzményként rögzítik, hogy Zalaszentgrót Város Önkormányzatának Képviselő-testülete (a továbbiakban: Képviselő-testület) a 17/2023. (II. 15.) számú határozatában – tekintettel a Közbeszerzésekről szóló 2015. évi CXLIII. törvény 111. § c) pontjára - döntött arról, hogy közétkeztetési kötelezettségébe tartozó feladatainak 2023. július 1. napjától kezdődő ellátására beszerzési eljárást ír ki.

2./ A beszerzési eljárás lezárására a Képviselő-testület ..../2023. (........) számú határozatával került sor.

**II. A szerződés tárgya**

1./ Zalaszentgrót Város Önkormányzatának közigazgatási területén működő oktatási-, nevelési és szociális intézmények közétkeztetésének, valamint a szünidei gyermekétkeztetésnek a folyamatos biztosítása a megjelölt adagszámban, a **közétkeztetésre vonatkozó táplálkozás-egészségügyi előírásokról szóló *37/2014 (IV.30.) EMMI rendelet***, valamint a ***jelen szerződés jogi alapját képező beszerzési eljárás dokumentációjában és a Vállalkozó ajánlatában részletezett*** mennyiségi, minőségi, változatossági összetételben és feltételek szerint.

**III. A Vállalkozó kötelezettségei**

1./ Zalaszentgrót Város Önkormányzatának közigazgatási területén működő oktatási-, nevelési és szociális intézmények közétkeztetésének, valamint a szünidei gyermekétkeztetésének a folyamatos biztosítása az alábbi adagszámokban, időszakokban, helyszíneken, időpontokban és időintervallumokban:

1. **Reggeli biztosítása**
   1. A Koncz Dezső Óvoda, Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény (***a továbbiakban: gyógypedagógiai intézmény***) kollégiumi tanulói számára reggeli biztosítása iskolai előadások napján, hétfőtől péntekig.

Éves várható adagszám: 4.900

Az étkeztetés időpontja: 07.15 és 07.45 óra között

Az étkeztetés helyszíne: a gyógypedagógiai intézmény székhelye, Zalaszentgrót, Zala u. 1.

* 1. A Zalaszentgróti Napköziotthonos Óvoda-Bölcsőde (***a továbbiakban: óvoda ill. bölcsőde***) bölcsődéseinek számára reggeli biztosítása egész évben bölcsődei nevelési napokon, hétfőtől péntekig.

Éves várható adagszám: 4.200

Az étkeztetés időpontja: 08.00 és 09.00 óra között

Az étkeztetés helyszínei: a bölcsőde telephelye, Zalaszentgrót, Ady E. u. 2.

1. **Tízórai biztosítása**
   1. A bölcsőde számára tízóra biztosítása egész évben a bölcsődei nevelési napokon, hétfőtől péntekig.

Éves várható adagszám: 4.200

Az étkeztetés időpontja: 10.00 és 11.00 óra között

Az étkeztetés helyszínei: a bölcsőde telephelye, Zalaszentgrót, Ady E. u. 2.

* 1. Az óvoda számára tízóra biztosítása egész évben az óvodai nevelési napokon, hétfőtől péntekig.

Éves várható adagszám: 28.200

Az étkeztetés időpontja: 9.00 és 10.00 óra között

Az étkeztetés helyszínei: az óvoda székhelye és telephelye, Zalaszentgrót, Batthyány L. u. 28. és Zalaszentgrót, Ady E. u. 2.

* 1. A Deák Ferenc Általános Iskola és Gimnázium **(a továbbiakban: iskola**) számára tízórai biztosítása iskolai előadások napján, hétfőtől péntekig.

Éves várható adagszám: 27.400

Az étkeztetés időpontjai: az iskolában 08.45 és 10.00 óra között, a gyógypedagógiai intézményben 09.40 és 10.00 óra között

Az étkeztetés helyszínei: az iskola székhelye és feladat-ellátási helye, Zalaszentgrót, Kossuth L. u. 11. és Zalaszentgrót, Ifjúság u. 2.

* 1. A ***gyógypedagógiai intézmény*** tanulói számára tízórai biztosítása iskolai előadások napján, hétfőtől péntekig.

Éves várható adagszám: 9.400

Az étkeztetés időpontja: 07.15 és 07.45 óra között

Az étkeztetés helyszíne: a gyógypedagógiai intézmény székhelye, Zalaszentgrót, Zala u. 1.

1. **Ebéd biztosítása**
   1. bölcsőde számára ebéd biztosítása egész évben a bölcsődei nevelési napokon, hétfőtől péntekig.

Éves várható adagszám: 4.200

Az étkeztetés időpontja: 11.30 és 13.00 óra között

Az étkeztetés helyszínei: az óvoda székhelye és telephelye, Zalaszentgrót, Batthyány L. u. 28. és Zalaszentgrót, Ady E. u. 2.

* 1. Óvoda számára ebéd biztosítása egész évben az óvodai nevelési napokon, hétfőtől péntekig.

Éves várható adagszám: 28.200

Az étkeztetés időpontja: 12.00 és 13.30 óra között

Az étkeztetés helyszínei: az óvoda székhelye és telephelye, Zalaszentgrót, Batthyány L. u. 28. és Zalaszentgrót, Ady E. u. 2.

* 1. . Az **iskola** számára ebéd biztosítása
     1. Az **iskola** számára **normál menüválasztásos ebéd** biztosítása iskolai előadások napján, hétfőtől péntekig.

Az étkeztetés időpontjai: a 11.45 és 15.00 óra között

Az étkeztetés helyszínei: az iskola székhelye és feladat-ellátási helye, Zalaszentgrót, Kossuth L. u. 11. és Zalaszentgrót, Ifjúság u. 2

* + 1. Az **iskola** számára **emelt nyersanyagtartalmú ebéd** biztosítása iskolai előadások napján, hétfőtől péntekig.

Az étkeztetés időpontjai: a 11.45 és 15.00 óra között

Az étkeztetés helyszínei: az iskola székhelye és feladat-ellátási helye, Zalaszentgrót, Kossuth L. u. 11.

Éves várható adagszám a 3.3.1 és 3.3.2. tekintetében összesen: 50 000

* 1. A gyógypedagógiai intézmény számára ebéd biztosítása iskolai előadások napján, hétfőtől péntekig.

Éves várható adagszám: 9.700

Az étkeztetés időpontjai: hétfőtől csütörtökig 12.00 és 14.30 óra között, pénteken 11.15 és 13.00 óra között

Az étkeztetés helyszínei: a gyógypedagógiai intézmény székhelye, Zalaszentgrót, Zala u. 1.

* 1. A város szociális étkeztetési feladatellátása keretében szociális ebéd biztosítása egész évben munkanapokon, hétfőtől péntekig.

Éves várható adagszám: 24.000

Az étkeztetés időpontja: 12.00 és 13.30 óra között

Az étkeztetés helyszínei: a Zalaszentgróti Szociális, Család-, és Gyermekjóléti Központ székhelye (Zalaszentgrót, Batthyány L. u. 32.), illetve Zalaszentgrót város közigazgatási területe házhozszállítással, valamint igény szerint a szociális étkeztetés kapcsán a Zalaszentgrót és környező települések Intézményfenntartó Társulásához (a továbbiakban: Társulás) tartozó egyéb települések (jelenleg: Kallósd, Sénye, Tekenye) területe egy adott helyszínen történő átadással.

1. **Uzsonna biztosítása**
   1. A bölcsőde számára uzsonna biztosítása egész évben a bölcsődei nevelési napokon, hétfőtől péntekig.

Éves várható adagszám: 4.200

Az étkeztetés időpontja: 15.00 és 15.30 óra között

Az étkeztetés helyszínei: az óvoda székhelye és telephelye, Zalaszentgrót, Batthyány L. u. 28. és Zalaszentgrót, Ady E. u. 2.

* 1. Az óvoda számára uzsonna biztosítása egész évben az óvodai nevelési napokon, hétfőtől péntekig.

Éves várható adagszám: 27.000

Az étkeztetés időpontja: 15.00 és 15.30 óra között

Az étkeztetés helyszínei: az óvoda székhelye és telephelye, Zalaszentgrót, Batthyány L. u. 28. és Zalaszentgrót, Ady E. u. 2.

* 1. Az iskola számára uzsonna biztosítása iskolai előadások napján, hétfőtől péntekig.

Éves várható adagszám: 27.400

Az étkeztetés időpontjai: az iskolában 15.30 és 16.00 óra között

Az étkeztetés helyszínei: az iskola székhelye és feladat-ellátási helye, Zalaszentgrót, Kossuth L. u. 11. és Zalaszentgrót, Ifjúság u. 2.,

* 1. A gyógypedagógiai intézmény számára uzsonna biztosítása iskolai előadások napján, hétfőtől péntekig.

Éves várható adagszám: 9.000

Az étkeztetés időpontjai: hétfőtől csütörtökig 15.00 és 15.30 óra között

Az étkeztetés helyszínei: a gyógypedagógiai intézmény székhelye, Zalaszentgrót, Zala u. 1.

1. **Vacsora biztosítása**
   1. A gyógypedagógiai intézmény kollégiumi tanulói számára vacsora biztosítása iskolai előadások napján, hétfőtől csütörtökig.

Éves várható adagszám: 3.700

Az étkeztetés időpontja: 18.30 és 19.00 óra között

Az étkeztetés helyszíne: a gyógypedagógiai intézmény székhelye, Zalaszentgrót, Zala u.

1. **Szünidei gyermekétkeztetés biztosítása** 
   1. Szünidei gyermekétkeztetés biztosítása 5 hónapos kortól 6 éves korig nevelési és tanítási szüneti napokon hétfőtől péntekig.

Éves várható adagszám: 200

Az étkeztetés időpontja: 11.30 és 14.00 óra között.

Az étkeztetés helyszíne: Zalaszentgrót, Ifjúság u. 2. étkezője, illetve elvitelre/kiszállítással

* 1. Szünidei gyermekétkeztetés biztosítása 7 éves kortól 18 éves korig nevelési és tanítási szüneti napokon hétfőtől péntekig.

Éves várható adagszám: 800

Az étkeztetés időpontja: 11.30 és 14.00 óra között.

Az étkeztetés helyszíne: Zalaszentgrót, Ifjúság u. 2. étkezője, illetve elvitelre/kiszállítással

Az 1-6. pontokban leírt szolgáltatások megkezdésének időpontja: **2023. július 1.**

2./ Megrendelő rögzíti, a Vállalkozó pedig tudomásul veszi, hogy a III./1./ pontban leírt éves adagszámok az éves igénybevételek alapján alakul.

3./ Az igényelt ebéd és vacsora különösen indokolt esetben a tárgynapon 8.00 óráig lemondható.

4./ A Vállalkozó kötelezettséget vállal arra, hogy az ételeket az étkezés napján, Zalaszentgróton készíti el oly módon és időben, hogy az ebédek és a meleg vacsora lehetőleg újramelegítés nélkül, melegen tartással őrizzék meg hőmérsékletüket, a reggelire, tízóraira, ebédre, uzsonnára és vacsorára felszolgált péksütemények készítésére pedig szintén a fogyasztás napján kerül sor. Vállalja továbbá, hogy az elkészített ételeket az étkezési helyszínekre szállítja, adott esetben gondoskodik a melegen tartásukról és - a jelen szerződésben meghatározott kivételekkel - a tálalásukról.

5./ Szerződő felek megállapodnak abban, hogy - a III./4./ pontban részletezett kötelezettségvállalás teljesítése céljából - a Megrendelő a Vállalkozó időleges használatába adja:

5.1./ a Zalaszentgrót, Ifjúság u. 2. szám alatti, 300,44 m2 alapterületű főzőkonyhát,

5.2./ a Zalaszentgrót, Kossuth u. 11. szám alatti, 78,42 m2 alapterületű tálalókonyhát, valamint

5.3./ a Zalaszentgrót, Zala u. 1. szám alatti, 278,82 m2 alapterületű tálalókonyhát és ebédlőt.

6./ A Vállalkozó kötelezi magát arra, hogy

6.1./ a Zalaszentgrót, Ifjúság u. 2. szám alatti főzőkonyha berendezéseit a feladat ellátásához szükséges mértékben oly módon kiegészíti, hogy az ételek helyben való elkészítése *- a főzés és a sütés -* a várható adagszámokra tekintettel - a helyi tálalással együtt - biztonságosan lebonyolítható legyen, továbbá vállalja a főzőkonyha működési engedélyének beszerzését,

6.2./ a Zalaszentgrót, Kossuth u. 11. szám alatti tálalókonyhát ellátja a tálaláshoz szükséges eszközökkel, továbbá vállalja a tálalókonyha működési engedélyének beszerzését,

6.3./ a Zalaszentgrót, Zala u. 1. szám alatti tálalókonyhát ellátja a tálaláshoz szükséges eszközökkel, továbbá vállalja a tálalókonyha működési engedélyének beszerzését.

7./ A Vállalkozó kötelezettséget vállal arra, hogy biztosítja a feladat ellátásához szükséges főző és tálaló személyzetet, valamint az óvodai és a szociális étkeztetés esetét kivéve a tálalás elvégzését. Vállalja továbbá, hogy igény esetén, dietetikus szakember közreműködésével biztosítja a speciális étrendre szoruló személyek ellátását is.

7.1./ A vállalkozó kötelezettséget vállal arra, hogy a feladat ellátásához szükséges főző és tálaló személyzet biztosítása során lehetőség szerint, legalább 70%-os arányban, helyi, Zalaszentgrót város közigazgatási területén állandó lakcímmel rendelkező munkavállalókat alkalmaz.

7.2./ A helyi munkavállalók alkalmazásának kötelezettsége során a „lehetőség szerint” kitételt úgy kell értelmezni, hogy a vállalkozó, a munkavállalók alkalmazása során lehetőséget biztosít a helyi munkaerőnek az adott munkakörök betöltésére.

7.3./ A vállalkozó mentesül a helyi munkavállalókat érintő 70%-os kvóta betartása alól, amennyiben a megrendelő felhívására igazolja, hogy annak ellenére, hogy lehetőséget biztosított a helyi munkaerőnek az adott munkakörök betöltésére, helyi munkavállaló az állásra nem pályázott, illetve a pályázó munkavállaló a munkakör betöltésére alkalmatlan volt.

8./ A Vállalkozó kötelezettséget vállal arra, hogy a szociális étkeztetés keretében a főzőkonyhában elkészített ebédet - ide nem értve a Zalaszentgróti Szociális, Család-, és Gyermekjóléti Központ székhelyére szállítandó ételt - a rászoruló igénylők részére a III./1.6.2./ pontban meghatározott módon kiszállítja. Egyebekben az ételek III./1./ pontban részletezett étkeztetési helyszínekre való kiszállításáról, valamint az étkezés során keletkező ételhulladék biztonságos elszállításáról és jogszabályoknak megfelelő kezeléséről a Vállalkozónak kell saját költségén gondoskodnia.

9./ A Vállalkozó kötelezi magát arra, hogy az éves szinten felhasznált zöldség és gyümölcs alapanyagok legalább 20%-át helyi termelőtőlszerzi be. A helyi termelő és a helyi termék fogalmát az alábbiak szerint kell értelmezni:

9.1./ Jelen szerződés alapján helyi terméknek minősül minden élelmiszeripari nyersanyag, félkész termék és feldolgozott termék:

9.1.1./ amelyet a zalaszentgróti járás területén és/vagy a Zalaszentgrót város közigazgatási határától számított 30 kilométeres távolságon belül állítanak elő,

9.1.2./ a félkész termék és a feldolgozott termék előállítás során legalább 50%-ban a zalaszentgróti járás területén és/vagy a Zalaszentgrót város közigazgatási határától számított 30 kilométeres távolságon belül termelt alapanyagot használnak fel,

9.1.3./ az előállítás során legalább 50%-ban a zalaszentgróti járás területén élő munkaerőt alkalmaznak, vagy

9.1.4./ az élelmiszeripari nyersanyagot, félkész terméket és feldolgozott terméket helyi termelő állítja elő.

9.2./ Jelen szerződés alapján helyi termelőnek minősül:

9.2.1./a zalaszentgróti járás területén élő őstermelő,

9.2.2./a zalaszentgróti járás területén élő mezőgazdasági kistermelő,

9.2.3./a zalaszentgróti járás területén bejegyzett mezőgazdasági és/vagy élelmiszeripari tevékenységet végző egyéni, és társas vállalkozás,

9.2.4./a zalaszentgróti járás területén bejegyzett mezőgazdasági és/vagy élelmiszeripari tevékenységet végző szövetkezet, és szociális szövetkezet,

9.2.5./a zalaszentgróti és a zalaszentgróti járás területén működő önkormányzatok, melyek a közmunka program keretében mezőgazdasági és/vagy élelmiszeripari nyersanyagot, félkész terméket és feldolgozott terméket állítanak elő.

10./ A Vállalkozó kötelezettséget vállal arra, hogy az éves alapanyag-felhasználási helyi termék kvótán (20%) felül, az idényjellegű zöldségek és gyümölcsök érési időszakában, a zöldség és gyümölcs alapanyagok legalább 80%-át idényjellegű termékekből állítja elő, lehetőség szerint mellőzve a félkész és fagyasztott termékek használatát, továbbá kötelezettséget vállal arra, hogy a tésztafélék előállítása során teljes egészében mellőzi a fagyasztott termékek használatát.

11./ A Vállalkozó kötelezettséget vállal arra, hogy a szolgáltatás nyújtása alatt mindvégig betartja a közbeszerzési eljárás során tett vállalásokat, továbbá a közélelmezésre vonatkozó jogszabályokat és előírásokat, különös tekintettel az alábbi normák rendelkezéseire:

11.1./ 37/2014. (IV.30.) EMMI rendeletet a közétkeztetésre vonatkozó táplálkozás egészségügyi előírásokról,

11.2./ 68/2007. (VII.26.) FVM-EÜM-SZMM együttes rendeletet az élelmiszer előállítás és forgalomba hozatal egyes élelmiszer higiéniai feltételeiről és az élelmiszerek hatósági ellenőrzéséről,

11.3./ 852/2004/EK rendeletet az élelmiszer higiéniáról,

11.4./ 62/2011. (VI.30.) VM rendeletet a vendéglátó-ipari termékek előállításának és forgalomba hozatalának élelmiszerbiztonsági feltételeiről,

11.5./ 2008. évi XLVI. törvényt az élelmiszerláncról és hatósági felügyeletéről,

11.6./ Magyar Élelmiszerkönyv

12./ A Vállalkozó a teljesítésigazolások kiadását megelőzően, a teljesítés ellenőrzése során rendszeresen, és a Megrendelő felhívására szúrópróba-szerűen alkalmanként lehetőséget biztosít a Megrendelőnek a fenti vállalások teljes körű számviteli bizonylati alapú, valamint alkalmankénti, időszakos és rendszeres fizikai ellenőrzésére.

13./ A Vállalkozó kötelezettséget vállal arra, hogy az önkormányzati rendezvények étkeztetését évente legfeljebb 5 alkalommal önköltségi áron biztosítja.

**IV. A szolgáltatás ellenértéke, elszámolási rendelkezések**

1./ A Megrendelő rögzíti, a Vállalkozó pedig tudomásul veszi, hogy a közétkeztetéssel kapcsolatos pénzügyi-gazdasági feladatokat a Megrendelő látja el.

2./ A Vállalkozó kötelezettséget vállal arra, hogy a tárgyhónapra vonatkozó teljesítésről a hónap utolsó napjától számított 5 napon belül kimutatást készít, melyet a Megrendelő leigazol.

3./ A Vállalkozó a teljesítésigazolás alapján havonta számlát állít ki, melynek kiegyenlítésére a Polgári Törvénykönyvről szóló 2013. évi V. törvény (a továbbiakban: Ptk.) 6:130. § (1)-(2) bekezdésében előírtakkal összhangban, a teljesítéstől számított 30 napon belül banki átutalással kerül sor a Vállalkozó……………………………… számú bankszámlájára. A Vállalkozó tudomásul veszi, hogy a teljesítésigazolások a számlák kötelező mellékletét képezik.

4./ Szerződő felek a szolgáltatás ellenértékének alapjául szolgáló díjtételeket az alábbiak szerint rögzítik:

|  |  |  |  |
| --- | --- | --- | --- |
| **Megnevezés** | **a)**  **Nyersanyag** | **b)**  **Rezsidíj** | **Összesített**  **bruttó ár**  **a) + b)**  **HUF** |
| A gyógypedagógiai intézmény kollégiumában biztosítandó reggeli adagonkénti egységára |  |  |  |
| A bölcsődei reggeli adagonkénti egységára |  |  |  |
| A bölcsődei tízórai adagonkénti egységára |  |  |  |
| Az óvodai tízórai adagonkénti egységára |  |  |  |
| Az iskolai intézményi tízórai adagonkénti egységára |  |  |  |
| A gyógypedagógiai intézményi tízórai adagonkénti egységára |  |  |  |
| A bölcsődei ebéd adagonkénti egységára |  |  |  |
| Az óvodai ebéd adagonkénti egységára |  |  |  |
| Az iskolai normál menüválasztásos intézményi ebéd adagonkénti egységára |  |  |  |
| Az iskolai intézményi emelt nyersanyagtartalmú ebéd adagonkénti egységára |  |  |  |
| A gyógypedagógiai intézményi ebéd adagonkénti egységára |  |  |  |
| A szociális ebéd adagonkénti egységára |  |  |  |
| A bölcsődei uzsonna adagonkénti egységára |  |  |  |
| Az óvodai uzsonna adagonkénti egységára |  |  |  |
| Az iskolai intézményi uzsonna adagonkénti egységára |  |  |  |
| A gyógypedagógiai intézményi uzsonna adagonkénti egységára |  |  |  |
| A gyógypedagógiai intézmény kollégiumában biztosítandó vacsora adagonkénti egységára |  |  |  |
| Szünidei gyermekétkeztetés ebéd adagonkénti egységára. (5 hónapos kortól 6 éves korig) |  |  |  |
| Szünidei gyermekétkeztetés ebéd adagonkénti egységára. (7 éves kortól 18 éves korig) |  |  |  |

5./ A megállapított szolgáltatási díj valamennyi, a szolgáltatáshoz kapcsolódó költségre fedezetet nyújt, azon túl a Vállalkozó semmilyen jogcímen nem jogosult többletköltséget érvényesíteni.

6./A Szerződő felek megállapodnak abban, hogy a Vállalkozó jelen szerződés IV.4 pontjában meghatározott díjak mértékének felülvizsgálatát jogosult évente legfeljebb 2 alkalommal írásban kezdeményezni. A díjemelés mértéke legfeljebb a KSH által tárgyévet megelőző évre vonatkozóan közzétett fogyasztói árindex mértéke lehet.

**V. Helyiséghasználati rendelkezések**

1./ A Vállalkozó kötelezettséget vállal arra, hogy az III./5./ pontban meghatározott, időleges használatába adott helyiségeket, valamint az azokhoz tartozó, átadás-átvételi jegyzőkönyvben rögzített berendezési és felszerelési tárgyakat elsődlegesen - a Zalaszentgrót, Kossuth u. 11. szám alatti, valamint a Zalaszentgrót, Zala u. 1. szám alatti tálalókonyhák tekintetében kizárólagosan - a jelen szerződésben meghatározott közétkeztetési feladatok ellátására használhatja.

2./ A Megrendelő kijelenti és szavatol azért, hogy a szerződés fennállása alatt a használatba adott helyiségek rendeltetésszerű használatra alkalmasak. A Vállalkozó a használatába adott vagyont kizárólag a Megrendelő előzetes hozzájárulásával adhatja harmadik személy részére használatba, annak tudomásulvételével, hogy a harmadik személy magatartásáért úgy felel, mintha a vagyont maga használná.

3./ A Vállalkozó a használatába adott vagyont rendeltetésszerűen, a közvagyont használó személytől elvárható gondossággal, a vonatkozó biztonsági előírások betartásával, valamint mások jogainak és törvényes érdekeinek sérelme nélkül köteles használni.

4./ A szerződés időtartama alatt a Vállalkozó felelős a használatába adott ingatlanokkal kapcsolatos érintésvédelmi, tűzvédelmi, munkavédelmi és környezetvédelmi rendelkezések betartásáért és betartatásáért, valamint köteles az ezek kapcsán felmerülő költségeket viselni.

5./ A Vállalkozó saját költségén köteles gondoskodni a használatába adott vagyon állagának megóvásáról, a szükséges - szerkezeti karbantartásnak nem minősülő - felújítások, pótlások, cserék kivitelezési munkálatainak elvégzéséről, az átvételkori állapot megfelelő szinten tartásáról, a keletkezett kommunális hulladék elszállíttatásáról, valamint a helyiségek tisztántartásáról. A Zalaszentgrót, Ifjúság u. 2. szám alatti főzőkonyha, valamint a Zalaszentgrót, Kossuth u. 11. szám alatti tálalókonyha vonatkozásában a tisztántartási kötelezettség kiterjed az ezen helyiségekhez tartozó ebédlők rendszeres takarítására is. A használatba adott helyiségekkel közvetlenül határos közterületek tisztántartása és síkosság mentesítése szintén a Vállalkozó kötelezettsége.

6./ A Vállalkozó a használatba vett helyiségekben a Megrendelő előzetes írásbeli hozzájárulása nélkül átalakítást, értéknövelő beruházást nem végezhet. Ha a szerződés fennállása alatt a Vállalkozó a Megrendelő hozzájárulásával értéknövelő beruházást végzett, úgy Szerződő felek a szerződés megszűnésekor számolnak el az ekkor kimutatható értéknövekedéssel. A Megrendelő hozzájárulása nélkül elvégzett értéknövelő beruházások megtérítését a Vállalkozó nem követelheti.

7./ A Vállalkozó felel minden olyan kárért, amely rendeltetésellenes vagy nem szerződésszerű használat következménye. A Megrendelő - a Vállalkozó működésének zavarása nélkül - előzetes értesítést követően jogosult ellenőrizni a használatba adott vagyon rendeltetésszerű használatát. Az írásbeli felszólítást ellenére rendeltetésellenesen vagy nem szerződés szerint folytatott használat súlyos szerződésszegésnek minősül.

8./ A Megrendelő a helyiségekben elhelyezett, a Vállalkozó tulajdonát képező vagyontárgyakért felelősséget nem vállal. A Vállalkozó ezen vagyontárgyakra biztosítási szerződést köthet.

9./ A Vállalkozó köteles a használatába adott helyiségek közüzemi (villamos energia-, gáz-, víz- és csatornaszolgáltatás, valamint kéményseprő-ipari közszolgáltatás) díjait viselni az alábbiak szerint:

9.1./ A Zalaszentgrót, Zala u. 1. szám alatti tálalókonyha vonatkozásában:

9.1.1./ Szerződő felek megállapodnak abban, hogy a közüzemi díjak megállapítása a Megrendelő által a tálalókonyhát magában foglaló gyógypedagógiai intézmény fenntartójával megkötött bérleti szerződés feltételeivel megegyezően, az intézmény villamos energia-, víz- és csatorna-, valamint gázszolgáltatási közüzemi díjaiból 4 %, azaz négy százalék mértékű, legfeljebb azonban havi bruttó 120.000,- Ft, azaz bruttó egyszázhúszezer forint összegű rezsidíj-átalány formájában történik, melyet a havonta kiállított számla kézhezvételétől számított 15 napon belül átutalással kell kiegyenlíteni a Megrendelő OTP Bank Nyrt.-nél vezetett **11749053-15432443** számú bankszámlájára.

10./ A Vállalkozó használatába adott helyiségek bérleti, illetve albérleti díjai a következők:

10.1./ a Zalaszentgrót, Ifjúság u. 2. szám alatti főzőkonyha éves bérleti díja:

nettó 1.538.260,- Ft + ÁFA, azaz nettó egymillió-ötszázharmincnyolcezer-kettőszázhatvan forint + ÁFA,

10.2./ a Zalaszentgrót, Kossuth u. 11. szám alatti tálalókonyha éves bérleti díja:

nettó 401.510,- Ft + ÁFA, azaz nettó négyszázegyezer-ötszáztíz forint + ÁFA,

10.3./ a Zalaszentgrót, Zala u. 1. szám alatti tálalókonyha és ebédlő éves albérleti díja:

bruttó 50.000,- Ft, azaz bruttó ötvenezer forint.

11./ A Megrendelő a bérleti díjak havi összegéről számlát állít ki, melynek kiegyenlítésére az V./9.3.1./ pont irányadó.

**VI. A szerződéses biztosítékok**

1./ ***Nem teljesítés, meghiúsulás***

1.1./ A szerződés neki felróható nem teljesítése, illetve a teljesítés neki felróható meghiúsulása esetén a Vállalkozó

1.1.1./ a napi teljesítés elmaradása esetén a szerződéses értékből az adott napi nem teljesített rész értéke 30%-ának megfelelő kötbért,

1.1.2./ a teljes szerződés meghiúsulása esetén egy összegű nettó 10.000.000,- Ft, azaz nettó tízmillió forint összegű kötbért köteles a Megrendelő részére megfizetni.

2./ ***Szállítási késedelem***

2.1./ Amennyiben az étel kiszállítása a szerződésben meghatározott időponthoz képest 10-30 perces késéssel teljesíthető, úgy a késést a Vállalkozó haladéktalanul köteles a Megrendelőnek telefonon bejelenteni.

2.2./ Amennyiben a késés a 30 percet meghaladja, úgy a Vállalkozó a késéssel érintett ételadagra eső vállalkozási díj nettó értéke 20%-ának megfelelő mértékű kötbért köteles megfizetni.

2.3./ Amennyiben a késés a 60 percet meghaladja, úgy a Megrendelő jogosult az ételt harmadik féltől beszerezni és a beszerzéssel felmerülő esetleges többletköltségét a Vállalkozóval szemben érvényesíteni. Heti háromszori 30 percet meghaladó, vagy egyszeri 60 percet meghaladó késés a Vállalkozó részéről súlyos szerződésszegésnek minősül.

3./ ***Hibás teljesítés***

3.1./ A Megrendelő - az általa kijelölt személy útján - jogosult az ételek mennyiségét, minőségét, megfelelő hőfokát és a tálalás szakszerűségét ellenőrizni. Mennyiségi hiány, vagy minőségi hiba észlelése esetén a Megrendelő által kijelölt személy a hibát, illetőleg hiányosságot rögzítő jegyzőkönyv felvételére jogosult.

3.2./ A Megrendelő szakértő bevonásával is jogosult ellenőrizni a szolgáltatás mennyiségi és minőségi megfelelőségét. Az ellenőrzés eredményét a szakértő jegyzőkönyvben rögzíti.

3.3./ A Vállalkozó hibás teljesítés (ételadagok 20%-nál nagyobb súlycsökkenése vagy minőségi kifogás) esetére minőségi kötbér megfizetésére köteles. A kötbér mértéke a kifogásolt étellel érintett étkezés adott napi teljes adagszáma szerinti érték 20 %-nak megfelelő összeg. Megrendelő a minőségi kötbér iránti igényét kizárólag az általa kijelölt személy, illetve szakértő útján végzett ellenőrzés eredményéről felvett jegyzőkönyv birtokában érvényesítheti.

**VII. A szerződés időbeli hatálya**

1./ Szerződő felek a szerződést határozott időre, 2023. július hónap 1. napjától - 2026. június hónap 30. napjáig kötik, amely – a szolgáltatás összértékének figyelembevételével – legfeljebb 1 éves időtartammal meghosszabbítható.

2./ A Vállalkozónak a szerződés szerinti teljesítést főszabály szerint a szerződés kezdő napjával kell megkezdenie.

**VIII. A szerződés megszűnése, megszüntetése**

1./ Szerződő felek megállapodnak abban, hogy a Megrendelő közétkeztetési kötelezettségének jogszabályváltozás - így különösen a gyermekek védelméről és a gyámügyi igazgatásról szóló 1997. évi XXXI. törvény, illetve a szociális igazgatásról és szociális ellátásokról szóló 1993. évi III. törvény vonatkozó rendelkezéseinek módosulása - vagy egyéb ok következtében való esetleges teljes megszűnésével a szerződés hatályát veszti.

2./ Amennyiben jogszabályváltozás vagy egyéb ok miatt az III./1./ pontban részletezett feladatellátási helyek, illetve étkezési fajták vonatkozásában részlegesen következik be a közétkeztetési kötelezettség megszűnése, az adott feladatellátási hely vagy étkezési fajta tekintetében a szerződés hatályát veszti.

3./ Jelen szerződést mindkét szerződő fél jogosult a másik fél súlyos szerződésszegésére hivatkozva rendkívüli felmondással megszüntetni, melynek kapcsán a feleket indokolási kötelezettség terheli.

4./ Szerződő felek rögzítik, hogy a rendkívüli felmondás jogát különösen az alábbi esetekben jogosultak gyakorolni.

4.1./ A Megrendelő részéről:

4.1.1./ Amennyiben a Vállalkozó neki felróható okból rendszeresen késedelembe esik. Rendszeres késedelemnek minősül, ha a Vállalkozó egy év időtartam alatt legalább 3 alkalommal megvalósítja a súlyos szerződésszegésnek minősülő, heti 3 alkalommal 30 percet, vagy heti egy alkalommal a 60 percet meghaladó teljesítési késedelmet.

4.1.2./ Amennyiben a Vállalkozó a késedelmi kötbérfizetési kötelezettségét nem teljesíti.

4.1.3./ Amennyiben a Vállalkozó rendszeresen mennyiségi vagy minőségi szempontból hibásan teljesít. Rendszeres mennyiségi vagy minőségi hibásan teljesítésnek minősül, ha a Vállalkozó hibás teljesítése egy év időtartam alatt legalább 6 alkalommal jegyzőkönyvben került rögzítésre.

4.1.4./ Amennyiben a Vállalkozó a mennyiségi vagy minőségi szempontból hibás teljesítéssel járó minőségi kötbérfizetési kötelezettségét nem teljesíti.

4.1.5./ Amennyiben a Vállalkozó a jelen szerződésben foglalt kötelezettségeit egyébként súlyosan megszegi. Egyéb súlyos szerződésszegésnek minősül különösen:

4.1.5.1./ a közélelmezésre vonatkozó hatályos jogszabályok be nem tartása,

4.1.5.2./ a közegészségügyi jogszabályok be nem tartása,

4.1.5.3./ a főző- és tálalókonyhai felszerelések feladatellátáshoz szükséges mértékben való kiegészítésének elmulasztása,

4.1.5.4./ a főző- és tálalókonyhák használatához kapcsolódó fizetési kötelezettségek megszegése,

4.1.5.5./ a helyi munkavállalók lehetőség szerinti alkalmazásáról tett vállalások be nem tartása,

4.1.5.6./ a helyben beszerzendő nyersanyagok és a friss zöldségek, gyümölcsök felhasználásáról tett vállalások be nem tartása,

4.1.5.7./ a fagyasztott tésztafélék felhasználása,

4.1.5.8./ a bővített menüválaszték biztosításának igény ellenére való megtagadása,

4.1.5.9./ és különösen az ajánlatban vállalt étrend változatossági mutatónak nem megfelelő étrend biztosítása.

4.2./ A Vállalkozó részéről

4.2.1./ Amennyiben a Megrendelő vagy az érdekkörében eljáró más személy a szerződésszerű teljesítést akadályozza, és a hivatkozott állapotot a Megrendelő a Vállalkozó felhívása ellenére nem hárítja el.

4.2.2./ Amennyiben a Megrendelő díjfizetési kötelezettségét rendszeresen késedelmesen teljesíti. Rendszeres késedelemnek minősül, ha a fizetési kötelezettségét a határidő letelte után, egy év időtartam alatt legalább 6 alkalommal 15 napot meghaladóan sem teljesíti.

4.2.3./ Amennyiben a Megrendelő a jelen szerződés szempontjából egyéb lényeges kötelezettségét súlyosan megszegi.

5./ Szerződő felek a rendkívüli felmondást írásban,180 nap felmondási idővel tehetik meg. A felmondási idő első napjának a rendkívüli felmondásról szóló értesítés kézhezvételét követő nap számít.

6./ Szerződő felek tudomásul veszik, hogy a szolgáltatás biztonsága érdekében a szerződés szerinti jogosultságok és kötelezettségek a felmondási idő alatt is folyamatosan megilletik, illetve terhelik őket.

**IX. Kapcsolattartás a Szerződő felek között**

1./ Szerződő felek a jelen szerződés teljesítése során az alábbi személyeket jelölik ki kapcsolattartóként:

1.1./ A Megrendelő részéről:

Név: Kovács Szilvia

Beosztás: osztályvezető

Tel.: 30/200-1117

E-mail: [kovacs.szilvia.gesz@zalaszentgrot.hu](mailto:kovacs.szilvia.gesz@zalaszentgrot.hu)

1.2./ A Vállalkozó részéről:

Név:

Beosztás:

Tel.:

E-mail:

2./ Amennyiben a felek nevében a szerződés teljesítése során érvényes jognyilatkozatot tevő képviselők személyében változás állna be, arról a Szerződő felek 5 munkanapon belül kötelesek egymást írásban (postai úton vagy elektronikus levélben) értesíteni. A jognyilatkozatot tevő képviselők személyében beálló változás nem minősül szerződésmódosításnak.

3./ Az szerződés teljesítése során a lényeges információkat, illetőleg véleményeltérés esetén a nyilatkozatokat írásban kell rögzíteni. Szerződő felek tudomásul veszik, hogy elsődlegesen elektronikus úton tartják a kapcsolatot a megjelölt elektronikus levélcímeken keresztül. Szerződő felek rögzítik továbbá, hogy elektronikus levelezésük során a másik félnek továbbított küldeményt a megküldést követő 3 munkanapon belül a küldő fél jogosult olvasottnak tekinteni, függetlenül attól, hogy elektronikus olvasás-visszaigazolást a fogadó fél küldött-e avagy sem.

**X. Egyéb rendelkezések**

1./ Szerződő felek vállalják, hogy a jelen szerződés szerinti kötelezettségeiket a szerződésben rögzített minőségben, mennyiségben, változatossági összetételben, határidőkben és feltételek szerint teljesítik.

2./ A Megrendelő jogosult a szerződésszerű teljesítés érdekében ellenőrizni a Vállalkozó tevékenységét és észrevételeit a szerződésben megfogalmazottak szerint közölni. Az ellenőrzés során adódó esetleges véleményeltéréseket Szerződő felek írásban rögzítik. Amennyiben a Vállalkozó jogszabályba vagy a szerződésbe ütköző magatartást tanúsít, úgy ennek tényére a Megrendelő jogosult őt figyelmeztetni.

3./ Vállalkozó jogosult a Megrendelő előzetes hozzájárulásával a szerződés teljesítése érdekében alvállalkozót igénybe venni. A közreműködő harmadik személy tevékenységéért a Vállalkozó úgy felel, mintha a tevékenységet maga látta volna el.

4./ A Vállalkozó vagy az érdekkörében eljáró más személy által a jelen szerződés szerinti tevékenységgel kapcsolatban a Megrendelőnek, illetve harmadik személynek közvetve, illetve közvetlenül okozott, felróhatóan keletkezett károkért a Vállalkozót teljes körű felelősség terheli.

5./ Szerződő felek rögzítik, hogy jelen szerződés csak a felek egyező akaratnyilvánításával, a Kbt. szerződésmódosításra vonatkozó rendelkezéseinek megfelelően, írásban módosítható.

6./ A Vállalkozó vállalja, hogy a jelen szerződés teljesítése kapcsán tudomására jutó, a Megrendelőnél titkosnak vagy bizalmasnak tekintett tények, adatok megőrzéséről gondoskodik, és megakadályozza, hogy ezekről harmadik személyek tudomást szerezzenek.

7./ A Vállalkozó kijelenti, hogy az Áht. 41.§ (6) bekezdésében előírt, valamint a Nemzeti vagyonról szóló 2011. évi CXCVI. törvény 3.§ (1) bekezdés b) pontja alapján átlátható szervezetnek minősül, és azt a szerződés teljesítése alapján fenntartja.

8./ Szerződő felek rögzítik, hogy a jelen megállapodásból eredő esetleges vitás kérdéseket elsődlegesen tárgyalás útján kívánják rendezni. Amennyiben a tárgyalás nem vezet eredményre, úgy Szerződő felek a vitás kérdés rendezésére a pertárgy értékétől függően a Zalaegerszegi Járásbíróság, illetőleg a Zalaegerszegi Törvényszék kizárólagos illetékességét kötik ki.

9./ A jelen szerződésben és mellékleteiben nem szabályozott kérdésekben elsődlegesen a Ptk., mindenkor hatályos rendelkezései az irányadók.

10./ A szerződés elengedhetetlen tartozékát képezik az alábbi mellékletek:

10.1./ A szerződés előzményét képező beszerzési eljárás dokumentumai:

10.1.1./ az ajánlattételi felhívás,

10.1.2./ az ajánlattételi dokumentáció,

10.1.3./ a Vállalkozó végső ajánlata, valamint

10.2./ a Vállalkozónak átadott helyiségek átadás-átvételi jegyzőkönyvei.

Szerződő felek a jelen megállapodást - mint akaratukkal mindenben megegyezőt - arra felhatalmazott képviselőik útján, jóváhagyólag 6 eredeti példányban írják alá.

**Zalaszentgrót,** 2023. .......................................

|  |  |
| --- | --- |
| ………………………………………..  **Zalaszentgrót Város Önkormányzata**  képviseletében eljár  **BARACSKAI JÓZSEF** polgármester  **MEGRENDELŐ** | ………………………………………….  **VÁLLALKOZÓ** |

Pénzügyileg ellenjegyezte: Zalaszentgrót, 2023. …………….

…………………………………..

**Ujvári Éva**

pénzügyi osztályvezető