Szám: 1-3/2023.

23. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. március 29-i rendes, nyilvános ülésére**

**Tárgy:** Döntés az Országos pályafejújítási program keretében pályázat beadásáról

**Tisztelt Képviselő-testület!**

|  |  |
| --- | --- |
| Mint köztudott az MLSZ Országos Pályaépítési Programjához kapcsolódóan 2015. évben Zalaszentgróton műfüves kispálya épült, mely 2015. október 16-án átadásra került.  Zalaszentgrót Város Önkormányzata birtokba vette a műfüves kispályát azzal, hogy azt 15 éven keresztül az MLSZ-szel közösen használja és hasznosítja a társasági adóról és osztalékadóról szóló 1996. évi LXXXI. törvényben (a továbbiakban: TAO-törvény) meghatározott célok megvalósulása érdekében.  2016. január 1-től a műfüves kispálya üzemeltetését és hasznosítását a Zalaszentgróti Gazdasági Ellátó Szervezet végezte, majd a Szervezet megszűnését követően a Szentgrótért Kft. látta el ezt a feladatot. 2022. január 1-től az Önkormányzat, illetve a Zalaegerszegi Tankerületi Központ között megkötött külön megállapodás alapján a műfüves kispályás labdarúgópálya a Tankerületi Központ vagyonkezelésébe került.  2023. március 14-én a Magyar Labdarúgó Szövetség elektronikus levélben kereste meg önkormányzatunkat, melyben arról tájékoztatott, hogy a Szövetség sportfejlesztési programjában szerepel az Országos Pályaépítési Program keretében megépítésre került műfüves pályák felújítása. Ebben – a szám szerint 2. körben – 100 db pálya felújítására van lehetőség, melyek közé a zalaszentgróti műfüves pálya is betervezésre került.  Fenti tájékoztatással együtt megküldésre került az Országos Pályafelújítási Program pályázati kiírása is, mely az alábbi feltételeket tartalmazza:  A Magyar Labdarúgó Szövetség 2011-2022 között közel 900 új pályát épített fel az Országos Pályaépítési Program keretében. Az önkormányzatokkal, sportegyesületekkel kötött együttműködési megállapodások alapján a pályák karbantartása és felújítása az önkormányzatok, sportegyesületek kötelezettsége, amely kötelezettség teljesítésében az MLSZ jelen pályázati lehetőséggel nyújt segítséget oly módon, hogy 10%-os önerő hozzáadásával biztosít lehetőséget a pálya felújítására a jogosult önkormányzatok és sportszervezetek számára. A támogatás igénybevételének eljárásrendje nem hasonlít a hagyományos pályázatoknál megszokott szabályokhoz.  Az eljárásrend speciális szabályai:   1. Nyílt pályázati felhívás nem kerül kiírásra, a kiválasztás „zártkörű” abban az értelemben, hogy a karbantartási ellenőrök, illetve a megyei igazgatóságok által kiválasztott jelölteknek kiküldött igénylőlapok alapján történik a helyszínek kiválasztása. 2. Pályázó ugyanaz a szervezet lehet (önkormányzat vagy sportegyesület), amely szervezettel az MLSZ a pályaépítésre vonatkozóan korábban az együttműködési megállapodást megkötötte. 3. Az eljárásrend lefolytatását lezáró támogatói döntés eredményeként a felújítás teljes bruttó költségéhez csak 10%-os önerőt kell biztosítania a pályázónak. A **pályázati adatlapon szereplő teljes beruházási összeg egy becsült költség, mely a tényleges vállalkozói ár függvényében változhat** 4. A felújítások műszaki tartalma előre meghatározott, az egyes pályatípusok műszaki leírásait a pályázati kiírás 1. melléklete tartalmazza. A műszaki leírásban nem szereplő beruházási elemeket az önkormányzatoknak és sportszervezeteknek saját forrásból kell felújítaniuk. 5. A kitöltött pályázati adatlapokat az illetékes megyei igazgatóságnak kell elektronikus úton elküldeni a mellékletekkel együtt 2023. április 11-ig. Az adatlapokat excel formátumban és aláírva, beszkennelt pdf formátumban is meg kell küldeni. 6. A pályázatokat az MLSZ Támogatáskezelési Osztálya ellenőrzi. A kérelmezőnek egy alkalommal hiánypótlásra van lehetősége, amelynek a végső határideje 2023. április 28. A hiánypótlást a palyaepites@mlsz.hu e-mail címre kell elküldeni. 7. A pályázat érvényességének és sikerességének feltétele, hogy a pályázó az alábbi dokumentumokat az MLSZ-nek hiánytalanul rendelkezésre bocsátja legkésőbb a hiánypótlási határidő végéig:   - igénylőlap  - tulajdonosi hozzájáruló nyilatkozat  - 30 napnál nem régebbi tulajdoni lap  - építéshatósági igazolás arról, hogy a pályafelújítás nem építési engedély köteles tevékenység  - helyszínrajz a futballpálya feltüntetésével  - képviselő testületi határozat vagy sportszervezeti nyilatkozat az önrész rendelkezésre állásáról   1. A nyilatkozat sablonokat a megyei igazgatók a pályázóknak e-mailben küldik meg. 2. A nyertes igénylővel az MLSZ 7 évre szóló együttműködési megállapodást köt.   Önkormányzat, sportegyesület tudomásul veszi, hogy a szerződéskötés feltétele az MLSZ sportfejlesztési programjának a 107/2011. (VI.30.) Korm. rendelet 2. § (1) bekezdés 2. pontjában meghatározott jóváhagyást végző szervezet által történő jóváhagyása.  A felújítás műszaki tartalma az alábbi:   * Bontás: Meglévő műfű és töltelékanyag felszedése, lerakóhelyre történő szállítással. * Alépítmények: * Kiegyenlítő szűrő réteg: Kiegyenlítő szűrő réteg pótlása, kiegészítése, fagyálló, pormentes zúzott kőből, 2/5 szemcsenagyságú, a meglévővel együtt összesen 3,5 cm vastagságban tömörített állapotban. A felület egyenetlensége maximum 10 mm 4 méterenként. Tömörítés mértéke 90-95%. A kövek nyomószilárdsága nem lehet kisebb, mint 800 kp/cm2 * Burkolat:   **Műfű burkolat:** Az 50 mm szálhosszúságú műfű szőnyeg, az elkészített kiegyenlítő ágyazati rétegre kerül elhelyezésre. A szőnyegcsíkok ragasztással kerülnek rögzítésre és alkotnak egységes felületet. Súlyuknál fogva rögzülnek az alépítményhez. A lefektetett szőnyeg száraz, kvarchomokkal és gumi-granulátummal kerül feltöltésre. A műfűvel szemben támasztott minimális követelmények: szál kiképzés: 100 % monofil szál magasság: 50 mm, szál anyaga: UV álló, hő-stabilizált polietilén, szál tűzés: csomó száma (kötegszám): min. 9.500/m2, szál színe: zöld, dtex szám (hosszegységre számított tömeg): min. 11.000 dtex ( + 10 %), hátszőnyeg tömege min. 200 g/m2, fűtekercs hossza: burkolandó pálya szélességével azonos, fűtekercs szélessége: min. 4,0 m, lefektetett műfű csíkok közötti illesztési hézag: max. 5 mm, vonal szélesség: 8-10 cm, vonal anyaga megegyezik a műfű anyagával, vonal színe: fehér. A vonalakat a lefektetett műanyag gyepszőnyegbe – a kivitelezési, kitűzési terveknek megfelelően – bevágással, ragasztással kell elkészíteni.  **Feltöltés:** Kettő rétegben történik a feltöltés, kvarchomokkal és gumi-granulátummal. Alsó réteg: osztályozott, száraz, kerekszemcséjű, pormentes, 0,3-0,8 mm szemcseméretű kvarchomok 15-20 kg/m2. (A műfű szállítójának előírásai szerint kerül pontosításra) Felső réteg: újrahasznosított (SBR) zöld poliuretán festékkel bevont fekete 1,0-2,0 mm szemcseméretű, szál, fém és pormentes, száraz, osztályozott gumi granulátum 10-15 kg/m2. (A műfű szállítójának előírásai szerint kerül pontosításra)   * Labdafogó háló és tartószerkezete: Szükség esetén a labdafogó háló cserélendő a következők szerint. Az új háló UV álló anyagból minimum 5 mm vastag szálból, 13x13 cm lyukosztással készüljön, alul és felül acél feszítőhuzal belehúzva a hálóba. Ez cserélendő, Összesen 128 méter. * Felszerelési tárgyak: A pálya tartozéka 2 db rögzített kézilabda kapu hálóval (300 x 200) cm. A kapuháló szükség szerint cserélendő.   A felújítás kivitelezése nyertes pályázat esetén 2024. évben valósul meg, az önrész biztosítása is ebben az évben esedékes. A megküldött pályázati adatlapon szereplő becsült bruttó beruházási összeg 24.664.349,- Ft, a biztosítandó önrész ennek 10%-a, azaz 2.466.435,- Ft.  Tekintettel a tulajdoni viszonyokra, illetve a pálya vonatkozásában fennálló vagyonkezelési megállapodásra úgy gondolom, hogy a felújításhoz szükséges önrészt a Zalaegerszegi Tankerületi Központtal megosztva javasolt finanszírozni.  A Gazdasági és Városfejlesztési Bizottság az előterjesztést a 2023. március 23-i ülésén megtárgyalta, a 28/2023. (III. 23.) számú határozatával elfogadta, és a Képviselő-testületnek elfogadásra javasolja.  Kérem a Tisztelt Képviselő Testületet, hogy az előterjesztést tárgyalja meg és az alábbi határozati javaslatot fogadja el.  **Határozati javaslat:**  Zalaszentgrót Város Önkormányzat Képviselő-testülete egyetért azzal, hogy pályázatot nyújt be az Országos pályafejújítási program keretében a Magyar Labdarúgó Szövetséghez a zalaszentgróti műfüves kispálya felújítására azzal, hogy a szükséges 10% önrész biztosításához maximum bruttó 1,5 millió Ft-tal járul hozzá, melynek fedezetét a 2024. évi költségvetése terhére biztosítja. Zalaszentgrót Város Önkormányzat Képviselő-testülete egyetért továbbá azzal, hogy a felújításhoz biztosítandó saját forrásnak az önkormányzati önrészt meghaladó része finanszírozásához a műfüves pálya vagyonkezelését ellátó Zalaegerszegi Tankerületi Központ támogatását kéri.  Felhatalmazza Baracskai József polgármestert a támogatás elnyeréséhez és lebonyolításához szükséges dokumentumok és nyilatkozatok aláírására és az eredményes pályázathoz szükséges intézkedések megtételére.  **Határidő:** 2024. december 31.  **Felelős:** Baracskai József polgármester  Zalaszentgrót, 2023. március 24. | |
|  | |  | |
|  | |  | |

|  |  |
| --- | --- |
|  | **Baracskai József**  polgármester |

A határozati javaslat a törvényességi

előírásoknak megfelel.

|  |  |
| --- | --- |
|  | **Dr. Simon Beáta**  **jegyző** |