**Szám:** 1-3/2023.

17. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. március 29-i rendes, nyilvános ülésére**

**Tárgy:** Döntés közétkeztetéssel kapcsolatos pályázati eljárás lefolytatásáról

**Tisztelt Képviselő-testület:**

Zalaszentgrót Város Önkormányzatának Képviselő-testülete 2022. évben 45/2022. (IV. 28.) számú határozatában döntött arról, hogy a Zalaszentgrót Város Önkormányzatának közigazgatási területén működő oktatási-, nevelési és szociális intézmények közétkeztetésének, valamint a szünidei gyermekétkeztetésnek a folyamatos biztosítására nyílt pályázati eljárást folytat le.

A hivatkozott határozat alapján lefolytatott pályázati eljárásra egy darab érvényes árajánlat érkezett be a szolgáltatást korábban is biztosító VÁSÁRTÉR Bt-től, így 76/2022. (VI.29.) képviselő-testületi határozat alapján határozott idejű szerződés került megkötésre a 2023. június 30. napjáig tartó időszakra. Ezen jogviszony lejáratára való tekintettel intézkednünk kell a közétkeztetési kötelezettségünk 2023. július 01. napjától való ellátásáról.

Ismert, hogy az önkormányzatnak kell gondoskodnia a Deák Ferenc Általános Iskola és Gimnáziumot, a Zalaszentgróti Napköziotthonos Óvoda-Bölcsődét, a Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézményt és a Zalaszentgróti Szociális, Család-, és Gyermekjóléti Központot érintő közétkeztetés, valamint a szünidei gyermekétkeztetés és szociális étkezés biztosításáról is.

A Képviselő-testület 17/2023. (II.15.) számú határozatával elfogadta a belső felelősségi rendet, mely alapján elkezdődött a pályázati eljárás lefolytatásának kidolgozása. Az ajánlattételi felhívás és dokumentáció a KÖH beszerzési szabályzata alapján elkészült, mely szakmai véleményezésre a témafelelősöknek elektronikus úton kiküldésre került. Visszajelzés határidőben az óvodától, valamint a módszertani intézménytől érkezett, melyek alapján a dokumentáció véglegesítésre került.

Az előkészítés folyamán áttekintésre kerültek a teljesítéssel kapcsolatos elvárások, pontosításra kerültek az éves várható adagszámok. Az így összeállított ajánlattételi felhívás jelen előterjesztés 1. számú mellékletét, az ajánlatételi dokumentáció a 2. számú mellékletét, a szerződéstervezet pedig a 3. számú mellékletét képezi.

A Szociális és Humán Ügyek Bizottság az előterjesztést a 2023. március 23-i ülésén megtárgyalta és a 14/2023. (III. 23.) számú határozatával javasolja Zalaszentgrót Város Önkormányzata Képviselő-testületének a határozati javaslat elfogadását.

**Határozati javaslat:**

Zalaszentgrót Város Önkormányzata Képviselő-testülete úgy dönt, hogy Zalaszentgrót Város Önkormányzatának közigazgatási területén működő oktatási-, nevelési és szociális intézmények közétkeztetésének, valamint a szünidei gyermekétkeztetésnek folyamatos biztosítására nyílt pályázati eljárást folytat le, az 1. számú mellékletet képező ajánlattételi felhívás, a 2. számú mellékletet képező ajánlattételi dokumentáció és a 3. számú mellékletet képező szerződéstervezet elfogadásával.

A Képviselő-testület felkéri a jegyzőt a szükséges intézkedések megtételére.

**Határidő:** 2023. június 30.

**Felelős:** Dr. Simon Beáta jegyző

**Zalaszentgrót,** 2023. március 24.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |