Szám: 1-3/2023.

8. sz. napirendi pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2023. március 29-i rendes, nyilvános ülésére**

**Tárgy**: Döntés 2023. évi igazgatási szünet elrendeléséről

A közigazgatási szervek hatékony és zavartalan működése megvalósításának egyik elengedhetetlen feltétele a közszférában foglalkoztatott munkatársakat megillető szabadság előrelátható ütemezése, a ki nem adott szabadságok felhalmozódásának elkerülése.

A közszolgálati tisztviselőkről szóló 2011. évi CXCIX. törvény 232. § (3) bekezdése szerint a Képviselő-testület - a Kormány ajánlásának figyelembevételével - a rendes szabadság kiadására igazgatási szünetet rendelhet el. A Magyarország helyi önkormányzatairól szóló 2011. évi CLXXXIX. törvény 67. § (1) bekezdés d) pontja értelmében a polgármester jegyző javaslatára előterjesztést nyújt be a képviselő-testületnek a hivatal belső szervezeti tagozódásának, létszámának, munkarendjének, valamint ügyfélfogadási rendjének meghatározására.

Az igazgatási szünet keretében kiadott rendes szabadság nem haladhatja meg a köztisztviselő adott évre megállapított alapszabadságának 3/5-ét.

Az igazgatási szünet elrendelése során figyelembe veendő ajánlásokat a közszolgálati tisztviselők munka- és pihenőidejéről, az igazgatási szünetről, a közszolgálati tisztviselőt és a munkáltatót terhelő egyes kötelezettségekről, valamint a távmunkavégzésről szóló 30/2012. (III. 7.) Kormányrendelet szabályozza. A Kormányrendelet 13. § (1) bekezdése értelmében az igazgatási szünet időtartama:

a) nyáron öt egybefüggő naptári hét, amely augusztus 20-át közvetlenül követő vasárnapig tart,

b) télen két egybefüggő naptári hét, amely január 1-jét közvetlenül követő vasárnapig tart.

Az évek során kialakult gyakorlat alapján elmondható, hogy a dolgozók több mint a fele a nyári szünetre, illetve a karácsony és újév közötti időszakra tartalékolja szabadsága egy részét. Az igazgatási szünet elrendelése gazdaságossági, takarékossági szempontból is előnyt jelent, így a hivatal működésével járó költségek, ha kismértékben is, de csökkennek. Továbbá a hivatal kis létszáma alapján az ügyintézők helyettesítése a teljes nyári időszak alatt sok esetben nehezen kivitelezhető. Fontos lenne az igazgatási szünet elrendelése abból a szempontból is, hogy 2022. évi szabadságok kiadása ezzel is optimalizálható.

Fentiekre figyelemmel javaslom, hogy a Képviselő-testület a korábbi évek gyakorlatának megfelelően a Zalaszentgróti Közös Önkormányzati Hivatalnál rendeljen el igazgatási szünetet **2023. július 24-től 2023. augusztus 18-ig** (20 munkanap), valamint **2023. december 18-tól 2023. december 29-ig** (8 munkanap) terjedő időtartamra.

Az igazgatási szünet ideje alatt ügyfelfogadás nincs, de a halaszthatatlan ügyekben - elsősorban anyakönyvi ügyintézés - ügyelet tartására kerül sor a zavartalan ügymenet és feladatellátás biztosítása érdekében. A Képviselő-testület döntését követően az ügyfeleket előzetesen a helyi újságban és a honlapon előzetesen tájékoztatjuk.

A Pénzügyi és Ügyrendi Bizottság az előterjesztést 2023. március 23-i ülésén megtárgyalta, és a 16/2023. (III. 23.) számú határozatában javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a T. Képviselő-testületet, hogy tárgyalja meg az előterjesztést és a határozati javaslatot fogadja el.

**Határozati javaslat:**

Zalaszentgrót Város Önkormányzata Képviselő-testülete a Zalaszentgróti Közös Önkormányzati Hivatalban **2023. július 24-től 2023. augusztus 18-ig** (20 munkanap), valamint **2023. december 18-tól 2023. december 29-ig** (8 munkanap) terjedő időtartamra történő igazgatási szünet elrendelésével egyetért.

Zalaszentgrót Város Önkormányzata Képviselő-testülete felkéri Dr. Simon Beáta jegyzőt, hogy az igazgatási szünettel kapcsolatos lakossági tájékoztatásról gondoskodjon.

**Határidő:** 2023. december 31.

**Felelős:** Dr. Simon Beáta jegyző

Zalaszentgrót, 2023. március 24.

|  |  |
| --- | --- |
|  | **Baracskai József**  **polgármester** |

Az előterjesztés a törvényességi követelményeknek megfelel.

|  |  |
| --- | --- |
|  | **Dr. Simon Beáta**  **jegyző** |