**Szám:** 1-3/2023.

7. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. március 29-i rendes, nyilvános ülésére**

**Tárgy:** A személyes gondoskodást nyújtó szociális ellátások térítési díjainak felülvizsgálata

**Tisztelt Képviselő-testület!**

A Zalaszentgrót és környező települések Intézményfenntartó Társulásának fenntartásában lévő Zalaszentgróti Szociális, Család- és Gyermekjóléti Központ – a hatályos alapító okiratában foglaltaknak, valamint a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 56. §-a alapján, miszerint a szociálisan rászorultak részére a személyes gondoskodást az állam, valamint az önkormányzatok biztosítják – Zalaszentgrót város közigazgatási területén, valamint a képviselő-testületek között létrejött társulási megállapodás alapján Döbröce, Felsőpáhok, Kallósd, Kisvásárhely, Ligetfalva, Sénye, Tekenye és Zalacsány községek közigazgatási területén biztosítja a házi segítségnyújtásnak a Szoctv. 63. §-ában meghatározott feladatait, nevezetesen a szociális segítést vagy – a szociális segítés tevékenységeit is magába foglaló – személyi gondozást. A Zalaszentgróti Szociális, Család- és Gyermekjóléti Központ 2019. január 1-jétől hatályos működési engedélye alapján a házi segítségnyújtás keretében ellátható személyek száma 60 fő. A Szoctv. 57. § (1) bekezdésének d) pontja alapján a házi segítségnyújtás is a szociális alapszolgáltatások körébe tartozik.

A személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet 2. § (1) bekezdése alapján a fenntartó a személyes gondoskodás körébe tartozó szociális ellátásért intézményi térítési díjat állapít meg, amelyet az [Szoctv.-ben](https://www.optijus.hu/optijus/lawtext/99300003.TV/tvalid/2020.1.1./tsid/), a Korm. rendeletben, a fenntartó önkormányzatok rendeletében, valamint az [Szoctv. 94/C. §-a](https://www.optijus.hu/optijus/lawtext/99300003.TV#sidlawrefP(94/C)) szerinti megállapodásban foglaltak szerint kell megfizetni. Az intézményi térítési díjat az 1 és 2 forintos címletű érmék bevonása következtében szükséges kerekítés szabályairól szóló [2008. évi III. törvény 2. §-ának](https://www.optijus.hu/optijus/lawtext/A0800003.TV/tvalid/2020.1.1./tsid/lawrefP(2)) megfelelő módon kerekítve kell meghatározni.

A fenti rendelkezések figyelembevételével Zalaszentgrót Város Önkormányzata Képviselő-testülete a Szoctv. 92. § (1) bekezdésében kapott felhatalmazás alapján, a Magyarország Alaptörvénye 32. cikkének (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 8. a. pontjában meghatározott feladatkörében eljárva a személyes gondoskodást nyújtó szociális ellátások térítési díjairól megalkotta a 6/2022. (IV. 1.) önkormányzati rendeletét (a továbbiakban: önkormányzati rendelet). A fenntartó a személyes gondoskodás körébe tartozó szociális ellátások ellenértékeként megállapított intézményi térítési díjakat tárgyév április 1-jéig állapítja meg.

Az intézményi térítési díj a személyes gondoskodás körébe tartozó szociális ellátások ellenértékeként megállapított összeg. Az intézményi térítési díj összege nem haladhatja meg a szolgáltatási önköltséget (Sztv. 115. § (1) bekezdése). Az intézményi térítési díj év közben egy alkalommal, támogatott lakhatás esetében két alkalommal korrigálható. Az intézményi térítési díjat integrált intézmény esetében is szolgáltatásonként kell meghatározni, ilyen esetben az önköltség számítása során a közös költségelemeket a szolgáltatásonkénti közvetlen költségek arányában kell megosztani. Az intézményi térítési díj meghatározásakor a szolgáltatási önköltség az intézményi térítési díj felső határa.

A Sztv. 115. § (1) bekezdésében foglalt törvényi előírást figyelembe véve – miszerint a személyes gondoskodás körébe tartozó szociális ellátások ellenértékeként megállapított intézményi térítési díjakat a fenntartó tárgyév április 1-jéig állapítja meg – szükségessé vált a térítési díjak felülvizsgálata.

A Zalaszentgróti Szociális, Család- és Gyermekjóléti Központ 2023. március 8-án kelt levelük alapján a térítési díjak felülvizsgálata megtörtént, azok összege 2023. április 01-től változatlanok maradnak, mely levél jelen előterjesztés 1. mellékletét képezi.

A Szociális és Humán Ügyek Bizottsága az előterjesztést a 2022. március 23-i ülésén megtárgyalta, a 11/2023. (III. 23.) számú határozatával javasolja Zalaszentgrót Város Önkormányzata Képviselő-testületének a személyes gondoskodást nyújtó szociális ellátások térítési díjairól szóló önkormányzati rendelet felülvizsgálatát.

Kérem a T. Képviselő-testületet, hogy az előterjesztést megtárgyalását követően a következő határozati javaslatot elfogadni szíveskedjen.

**Határozati javaslat:**

Zalaszentgrót Város Önkormányzata Képviselő-testülete a személyes gondoskodást nyújtó szociális ellátások térítési díjairól szóló, 6/2022. (IV.1.) önkormányzati rendeletének 1. mellékletében rögzített térítési díj mértékét nem módosítja, annak mértéke a 2022. év november 1. napjától alkalmazott térítési díj mértékével egyezik meg.

Határidő: azonnal

Felelős: Baracskai József polgármester

Dr. Simon Beáta jegyző

Zalaszentgrót, 2023. március 24.

|  |  |
| --- | --- |
|  | ***Baracskai József***  polgármester |

Az előterjesztés a törvényességi követelményeknek megfelel.

|  |  |
| --- | --- |
|  | ***Dr. Simon Beáta***  jegyző |

1.melléklet



