**Zalaszentgrót Város Önkormányzata Képviselő-testületének 8/2023. (III. 30.) önkormányzati rendelete**

**a települési hulladékkal kapcsolatos közszolgáltatásról szóló 9/2022. (IV.1.) önkormányzati rendelet módosításáról**

Zalaszentgrót Város Önkormányzata Képviselő-testülete a hulladékról 2012. évi CLXXXV. törvény 35. §-ában és 88. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 19. pontjában meghatározott feladatkörében eljárva a települési hulladékkal kapcsolatos közszolgáltatásról szóló 9/2022. (IV.1.) önkormányzati rendelet módosításáról a következőket rendeli el:

**1. §**

A települési hulladékkal kapcsolatos közszolgáltatásról szóló 9/2022. (IV. 1.) önkormányzati rendelet 1. § (6) bekezdése helyébe a következő rendelkezés lép:

„(6) A település közigazgatási területén, a kötelező települési szilárd hulladékgazdálkodási közszolgáltatás teljesítésére kizárólagosan jogosult, illetve kötelezett közszolgáltató a ZALAISPA Hulladékgazdálkodási és Környezetvédelmi Nonprofit Zártkörűen Működő Részvénytársaság (adószáma: 14346628-2-20; cégjegyzékszáma: 20-10-040253; székhelye: 8798 Zalabér 3096/12 hrsz).”

**2. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

Baracskai József Dr. Simon Beáta

polgármester jegyző

A rendelet 2023. március 30. napján kihirdetésre került.

Dr. Simon Beáta

jegyző

Végső előterjesztői indokolás

**Általános indokolás**

Zalaszentgrót Város Önkormányzata Képviselő-testülete a hulladékról 2012. évi CLXXXV. törvény rendelkezéseire figyelemmel alkotja meg a települési hulladékokra vonatkozó önkormányzati rendeletét. A rendeletben nevesítésre kerül a közszolgáltatást végző közszolgáltató személye, amelyben 2023. január 01. napjától változás következett be. A közszolgáltatást ettől a határnaptól az eddig a közszolgáltatás biztosítása területén alvállalkozóként működő társaság a ZALAISPA Hulladékgazdálkodási és Környezetvédelmi Nonprofit Zártkörűen Működő Részvénytársaság (adószáma: 14346628-2-20; cégjegyzékszáma: 20-10-040253; székhelye: 8798 Zalabér 3096/12 hrsz). látja el. A helyi rendelet módosításának szükségességét a közszolgáltató személyében bekövetkezett változás indokolja, amely változás – a települési hulladékgazdálkodásra vonatkozó közszolgáltatási szerződés jóváhagyásával – a képviselő-testület által is akceptálásra került.

**Részletes indokolás**

**Az 1.§-hoz**

A rendelet 1.§-a a közszolgáltató személyében bekövetkezett változást rögzíti.

**A 2. §-hoz**

A rendelet 2.§-a a rendelet hatálybalépéséről és annak hatályon kívül helyezéséről rendelkezik.