Szám: 1-3/2023.

18. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. március 29-i rendes, nyilvános ülésére**

**Tárgy:** A Városi Könyvtár és Művelődési-Felnőttképzési Központ átszervezése

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdésének 7. pontja alapján a helyi önkormányzat kötelező feladataként rögzíti a „*kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása;*” feladatot.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: 1997. évi CXL. törvény) 64.§ (1) bekezdése – összhangban az Mötv. fent hivatkozott rendelkezésével – a települési önkormányzat kötelező feladataként határozza meg a települési könyvtári ellátás biztosítását.

Az 1997. évi CXL. törvény 76.§ (1) bekezdése alapján – a nyilvános könyvtári ellátás mellett – szintén kötelező települési önkormányzati feladat a helyi közművelődési tevékenység támogatása.

Zalaszentgrót Város Önkormányzata (továbbiakban: Önkormányzat) ezen kötelező feladatainak ellátását az általa fenntartott Városi Könyvtár és Művelődési-és Felnőttképzési Központ (a továbbiakban: Intézmény) révén biztosítja.

Ahogy az ismert a T. Képviselő-testület előtt, az Intézmény vonatkozásában – az intézményvezető nyugdíjba vonulása miatt – átmeneti állapot áll fenn. Az intézményvezetői álláshelyre vonatkozó pályázati eljárás – a jogszabálynak megfelelő szakmai tapasztalattal rendelkező pályázó hiányában – a képviselő-testület 21/2023. (II.15.) határozata alapján eredménytelenül zárult, így továbbra sem sikerült megnyugtató módon rendezni az Intézmény vezetését. A kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendelet 5.§ (8)-(9) bekezdése erre a jogi helyzetre vonatkozóan a következők szerint rendelkezik:

*„(8) A pályázatot legkésőbb az intézményvezetői munkakört betöltő munkavállaló intézményvezetői munkakörben történő foglalkoztatásának vagy munkaviszonyának megszűnése előtt 90 nappal ki kell írni. Amennyiben a pályázat eredménytelenül zárul, a pályázat megismételt kiírásáról 90 napon belül gondoskodni kell.*

*(9) Ha az intézményvezető munkaviszonyának megszűnését vagy az intézményvezetői munkakörben történő foglalkoztatása megszűnését követő napon az intézményvezetői munkakör nem kerül betöltésre, a munkáltatói jogkör gyakorlója az 1. mellékletben meghatározott követelményeknek megfelelő foglalkoztatottját legfeljebb 120 nap időtartamra pályázat lefolytatása nélkül is megbízhatja az intézményvezetői feladatok ellátásával.”*

Ennek alapján a képviselő-testületnek legkésőbb 2023. május 15. napjáig dönteni kell az ismételt pályázati kiírásról, vagy legfeljebb 120 időtartamra megbízhatja a jogszabályban meghatározott követelményeknek megfelelő foglalkoztatottját. Az Intézmény vezetése – helyettesítés alapján – jelenleg megoldott a munkaköri leírás szerint.

Ahogy a fenti jogszabályi rendelkezésekből egyértelműen kitűnik, hogy a települési önkormányzat kötelező feladata mind a nyilvános könyvtári ellátás, mind a helyi közművelődési tevékenység biztosítása. A központi költségvetési törvény ezen feladatok ellátására ugyanakkor 2023. évben mindösszesen 15.450.084 Ft támogatás biztosít, amely már tartalmazza a minimálbér és garantált bérminimum, valamint a pedagógusok bérének 2023. január 1-jétől történő emeléséhez a települési önkormányzatok számára biztosítandó támogatásról szóló 68/2023. (III.10.) Korm. rendelet alapján járó kiegészítő támogatást is. Ezzel szemben az Intézmény vonatkozásában a 2023. évre tervezett összes kiadás 78. 634.000 Ft, amely jelentős saját forrás hozzárendelését teszi szükségessé az Önkormányzat, mint fenntartó részéről.

Az Intézménynek helyt adó épület az 1970-es évek elején épült. A szükséges karbantartási munkálatok elvégzése folyamatos volt az elmúlt évtizedekben, saját forrásból kisebb felújítási munkálatok is megvalósultak, de az épület mai kor igényeinek és elvárásainak megfelelő és szükségszerű felújítása – több sikertelen pályázati lehetőség miatt – ez idáig elmaradt.

A kulturális élet sokszínűsége és a korosztályok közötti határok feloldása, a lakosság minél szélesebb körű és minél dinamikusabb megszólítása olyan 21. századi elvárás, amely a költségvetési szervre jellemző szervezeti keretek között nem tud megvalósulni. Mindezen tényezők alapján felmerült az Intézmény és ezáltal a feladatellátás átszervezésének szükségessége és igénye, amely szervezeti, hatékonysági és célszerűségi szempontok alapján is indokolható.

Az átszervezés lehetséges módja, szabályrendszere:

1. **A feladatellátás formája:** a helyi önkormányzat 100%-os tulajdonában lévő nonprofit gazdasági társaság révén.

Az 1997. évi CXL. törvény 64.§ (2) bekezdése alapján a nyilvános könyvtári ellátás biztosítása nyilvános könyvtár fenntartásával, vagy megyei hatókörű városi könyvtár szolgáltatásainak igénybevételével teljesíti, ugyanakkor 1997. évi CXL. törvény 64. § (2a) bekezdése lehetőséget teremt arra, hogy a nyilvános könyvtár fenntartását és működtetését a települési önkormányzat a helyi önkormányzat 100%-os tulajdonában álló nonprofit gazdasági társaság útján is elláthatja.

Hatékonysági szempontból fontos, hogy a kulturális terület állami és önkormányzati forrásainak egységesítése. A nonprofit szervezeti forma arra is alkalmas, hogy a szervezet megrendeléseket fogadjon be és azokat saját fejlesztési tevékenységei sorába forgassa vissza.

Célszerűségi szempontból az szól a nonprofit forma mellett, hogy a munkaszervezés tekintetében rugalmas, adaptív szervezet, melybe gyorsabban integrálhatók megrendelések és új profilok.

Beszámolási kötelezettsége a tulajdonos irányában szabályozott, tetszőleges mennyiségű évi beszámolási kötelezettség előírása mellett üzleti terve számon kérhető, felügyelőbizottsága a Képviselő-testület számára transzparens, könyvelése nyílt és átlátható.

1. **A feladatellátás jogi kerete**: a helyi önkormányzat 100%-os tulajdonában lévő nonprofit gazdasági társasággal kötött közművelődési megállapodás: A nonprofit gazdasági társasági formában való feladatellátás jogi keretét a közművelődési megállapodás adja, amelynek kötelező tartalmi elemei az alábbiak:
2. a biztosítandó közművelődési alapszolgáltatások körét és azok díját,
3. a közművelődési alapszolgáltatások biztosításával kapcsolatban a helyi lakossággal és annak önszerveződő közösségeivel történő kapcsolattartás elveit, főbb szempontjait,
4. a közművelődési alapszolgáltatásokban érintettek körét,
5. a helyi lakosság és annak önszerveződő közösségei által ingyenesen vagy térítési díjért igénybe vehető közművelődési alapszolgáltatásokat,
6. a közművelődési alapszolgáltatás igénybevételi lehetőségeinek minimális időtartamát és rendszerességét, a közösségi színtér vagy közművelődési intézmény közművelődési célú minimális nyitva tartását,
7. a megállapodás személyi, tárgyi és pénzügyi feltételeit, valamint
8. közművelődési alapszolgáltatások biztosításában közreműködőktől megkívánt szakképzettséget.

A közművelődési megállapodást a települési önkormányzat honlapján vagy a helyben szokásos módon, valamint a közművelődési megállapodás alapján működtetett közösségi színtérben vagy közművelődési intézményben kell közzétenni.

1. **A feladatellátás átszervezésére vonatkozó vélemény kikérése az átszervezést megelőzően:**

Fontos szabályt rögzít ugyanakkor a 1997. évi CXL törvény 78/J. § (1) bekezdése, miszerint közművelődési intézmény - ideértve a közművelődési megállapodás keretében működtetett intézményt is - létesítése, átszervezése, megszüntetése, valamint tevékenységének 2 hónapon túli szüneteltetése esetén **a testületi döntés meghozatala előtt 30 nappal a miniszter és a 82. § szerinti Közművelődési Kerekasztal véleményét be kell szerezni, és annak tartalmát a képviselő-testülettel ismertetni kell.**

A 1997. évi CXL törvény 78/J. § (2) bekezdése alapján, ha a miniszter és a Közművelődési Kerekasztal a megkereséstől számított 30 napon belül nem nyilvánít véleményt, úgy kell tekinteni, hogy a megkeresésben foglaltakkal egyetért. A miniszter és a kerekasztal véleménye nem köti a képviselő-testületet a döntése meghozatalában.

1. **Az Intézmény megszüntetése:**

Az államháztartásról szóló 2011. évi CXCV. törvény (a továbbiakban: Áht.) 11. § (1) bekezdése alapján az alapító szerv a költségvetési szervet jogutóddal vagy jogutód nélkül megszüntetheti.

Az Áht. 11. § (2) bekezdése alapján a költségvetési szerv általános jogutódlással történő megszüntetése átalakítással történhet. Átalakítás az egyesítés, a szétválás, vagy ha az alapító szerv a költségvetési szervet megszünteti, és az átalakítás során a megszüntetett költségvetési szervjogutódjaként új költségvetési szervet alapít.

Amennyiben az Önkormányzat a közművelődési közfeladatot a továbbiakban a közművelődési megállapodás révén, az általa alapított gazdasági társaság útján kívánja ellátni, amely nem költségvetési szerv, nem minősülhet az Intézmény jogutódjának, így azt jogutód nélkül szükséges megszüntetni.

A megszüntetést megelőzően foganatosítandó intézkedések:

Az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 14. § (1) bekezdése alapján a költségvetési szerv megszüntetését megelőzően az irányító szervnek gondoskodnia kell:

|  |  |
| --- | --- |
| **Feladat meghatározása** | **Feladat ellátásának tervezett módja** |
| a közfeladat jövőbeni ellátása módjának, szervezeti formájának meghatározásáról, kivéve, ha a megszüntetésre azért került sor, mert a közfeladat iránti szükséglet megszűnt, | A közfeladat jövőbeni ellátását az Önkormányzat közművelődési megállapodás révén biztosítja. |
| az eszközök és a források leltározásáért, az éves költségvetési beszámoló elkészítéséért, a vagyonátadás lebonyolításáért felelős személyek kijelöléséről, a feladatok határidőinek meghatározásáról, | Az Önkormányzat az alábbi általa foganatosítandó intézkedéseket az Intézményen és a Zalaszentgróti Közös Önkormányzati Hivatalon keresztül valósítja meg. |
| az ellátandó közfeladatokhoz tartozó hatósági engedélyeknek - a megszüntetendő költségvetési szerv kérelmére történő - visszavonásáról és annak előkészítéséről, hogy az új hatósági engedélyek a közfeladatokat a továbbiakban ellátó szervek részére kiadhatóak legyenek, | Az Intézmény által ellátott közfeladathoz hatósági engedély, amelynek átadása előkészítést igényel, nem kötődik. |
| ha a közfeladat ellátásához díjbevétel kötődik, a díjbeszedési jogosultság átadásának előkészítéséről | Az Intézmény által ellátott közfeladathoz olyan díjbeszedési jogosultság, amelynek átadása előkészítést igényel, nem kötődik. |
| a költségvetési szerv alkalmazásában álló személyekkel kapcsolatos munkáltatói intézkedések meghatározásáról, a határidők kijelöléséről, a közfeladatokat a továbbiakban ellátó szervek részéről történő továbbfoglalkoztatás lehetőségéről. | Az Intézmény alkalmazásában álló jelenleg 8 fő munkavállaló a kulturális intézményekben foglalkoztatottak közalkalmazotti jogviszonyának átalakulásáról, valamint egyes kulturális tárgyú törvények módosításáról szóló 2020. évi XXXII. törvény 1. § (2) alapján foglalkoztatási jogviszonya a munka törvénykönyvéről szóló 2012. évi I. törvény (a továbbiakban: Mt.) szerinti munkaviszonnyá alakult át, így az Mt. szabályai szerint kell eljárni esetükben-figyelemmel a jogviszonyváltás miatti átmeneti rendelkezésekre. |

1. **A megszüntető okirat kiadása:**

Az Áht. 11. § (5)-(7) bekezdései alapján „*A költségvetési szerv jogutód nélküli megszüntetése esetén az állami vagyonról szóló 2007. évi CVI. törvény (a továbbiakban: Vtv.) vagy a megszüntetésről rendelkező jogszabály, megszüntető okirat eltérő rendelkezése hiányában a költségvetési szerv megszüntetés időpontjában fennálló magánjogi jogait és kötelezettségeit - ideértve a vagyonkezelői jogot is - az alapító szerv, az Országgyűlés vagy a Kormány által alapított költségvetési szerv esetén az alapító szerv által kijelölt szerv gyakorolja és teljesíti.*

*(6) A jogutód nélkül megszüntetett költségvetési szerv nem magánjogi jogai és kötelezettségei a jövőre nézve megszűnnek azzal, hogy a megszűnés napján fennálló kötelezettségek teljesítéséért és követelések beszedéséért az (5) bekezdés szerinti szerv felel.*

*(7) A költségvetési szerv megszüntetéséről jogszabállyal alapított költségvetési szerv esetén jogszabályban, a nem jogszabállyal alapított költségvetési szerv esetén megszüntető okiratban kell rendelkezni. A jogszabály és a megszüntető okirat kiadására, valamint az államháztartásért felelős miniszter előzetes egyetértésére a 8/A. §-t kell alkalmazni.”*

Az Áht. 8/A. § (2) bekezdése alapján „*az alapító okiratot és annak módosítását az alapító szerv - az Országgyűlés vagy a Kormány által alapított költségvetési szerv alapító okiratát és annak módosítását az irányító szerv, a minisztérium, a Miniszterelnöki Kormányiroda és a kormányzati főhivatal alapító okiratát és annak módosítását a miniszterelnök - adja ki a kincstár által rendszeresített formanyomtatvány alkalmazásával. Az alapító okirat kiadására jogosult személy e tevékenységében nem helyettesíthető*."

Az Áht. 105. § (1) bekezdése alapján „*a költségvetési szerv a törzskönyvi nyilvántartásba való bejegyzésével, a bejegyzés napjával jön létre és a törzskönyvi nyilvántartásból való törlésével, a törlés napjával szűnik meg. A költségvetési szerv létrehozásáról, átalakításáról, illetve megszüntetéséről rendelkező alapító okirat későbbi időpontot, törvény vagy kormányrendelet más időpontot is megállapíthat a létrejövetel, átalakítás, illetve megszüntetés napjaként, ez esetben a kincstár a költségvetési szervet ezen időponttal jegyzi be a törzskönyvi nyilvántartásba, illetve törli a törzskönyvi nyilvántartásból."*

Az Ávr. 14. § (2) bekezdés alapján „*a megszüntetésről rendelkező jogszabályban, megszüntető okiratban rendelkezni kell a megszüntetés okáról, a megszűnő költségvetési szerv közfeladatának jövőbeni ellátásáról, és meg kell jelölni azt a naptári napot ameddig, vagy azt az időtartamot, amelyre vonatkozóan, és meghatározható azon kör, mérték, amelyre kiterjedően a költségvetési szerv utoljára kötelezettséget vállalhat. A költségvetési szerv ezzel ellentétes kötelezettségvállalása semmis*."

A (3) bekezdés alapján „*a megszüntető okirat a (2) bekezdésben foglaltakon kívül tartalmazza a megszűnő költségvetési szerv nevét, székhelyét, ha a megszüntetésről jogszabály rendelkezett a jogszabály teljes megjelölését, a megszüntetésről döntő szerv megnevezését és székhelyét, valamint a megszűnés módját*."

A fentiek alapján az Intézmény megszüntetése az Áht. fent hivatkozott jogszabályi előírásainak figyelembevételével, a Magyar Államkincstár által erre rendszeresített megszüntető okirat kiadásával szüntethető meg.

1. **A helyi közművelődésről szóló önkormányzati rendelet módosítása**

A 1997. évi CXL. törvény 83/A. §-a rögzíti a közművelődési rendeletre vonatkozó törvényi szabályozást. E szakaszt a törvény 2017. évi átfogó módosítása keretében a 2017. évi LXVII. törvény 21. §-a iktatta be, 2017. július 8-i hatállyal. Eszerint *„A települési önkormányzat a helyi társadalom művelődési érdekeinek és kulturális szükségleteinek figyelembevételével, e törvény és a helyi lehetőségek, sajátosságok alapján* – *a Közművelődési Kerekasztallal és a települési nemzetiségi önkormányzattal való egyeztetést követően* – *rendeletben határozza meg az ellátandó közművelődési alapszolgáltatások körét, valamint feladatellátásának formáját, módját és mértékét”.*

Ezen jogszabályi előírásnak Zalaszentgrót Város Önkormányzata Képviselő-testülete a helyi közművelődésről szóló 15/2020. (XI. 27.) önkormányzati rendelet megalkotásával tett eleget. Mivel a lehetséges átszervezés érinti a feladatellátás formáját és módját is, így az átszervezés kapcsán a rendelet módosítása is szükségessé válik.

1. **Összegzés**

A fent leírtak alapján a feladatellátás nonprofit gazdasági társasági formában történő ellátása esetén a képviselő-testületnek dönteni kell az Intézmény megszüntetéséről, valamint ki kell jelölnie a megszüntetést megelőzően teljesítendő feladatokat, továbbá meghatározni azok felelőseit és határidőit. Az átszervezés befejező lépéseként meg kell kötni a közművelődési megállapodást, amelyet jóváhagyás céljából a képviselő-testület elé kell terjeszteni a feladatellátás folyamatos biztosítása érdekében.

A Szociális és Humán Ügyek Bizottsága az előterjesztést a 2023. március 23-i ülésén megtárgyalta és a 16/2023. (III. 23.) számú határozatával azt a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

Zalaszentgrót Város Önkormányzata Képviselő-testülete elvi egyetértést adja a Városi Könyvtár és Művelődési-Felnőttképzési Központ által biztosított feladatellátás nonprofit gazdasági társasági formába történő kiszervezéshez.

A Képviselő-testület felkéri a polgármestert és a jegyzőt a feladatellátás nonprofit gazdasági társaság útján történő ellátására vonatkozó jogi és pénzügyi feltételeinek kidolgozására és az ezzel kapcsolatos szükséges valamennyi intézkedés megtételére.

Határidő**:** 2023. június 30.

Felelős**:** Baracskai József polgármester

Dr. Simon Beáta jegyző

**Zalaszentgrót**, 2023. március 24.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |